Ûnser diemuotiges gebett voran, lieben herren und mitburgere. Als wie ûch
gemant hatten, Ymer von Ziningen ûwern ingesessnen burgere ûns uff gemein tage
gen Gomten ze bringenne und Jacob Bueler dem ûnsern da ze antwûrtenne
umb sine ansprach. Item, da ir aber ûns gantwûrtet hant, der selbe von
Zeiningen sye nit bruoders Heinis seligen kamen erbe denne ussrichter item.
Und haben ouch ûnser herren von Berne die sache in ûwer stät fûr ûch und ûwer
gerichte gewiset. Item, des antwûrtes aber Bueler den ûnsern und ûns ze
sinen handen nit benueget, wont der selbe vo Zeiningen kamen seligen guote
hanthabet, darzuo aber der selbe Bueler getrûwet rechte haben und wont
dise sache eigen und erbe rueret. Har umbe wir ûch mir ernste bitten
und manen we ir den selben Ymer von Zeiningen uff den naechsten fritag
nach dises heilige krûtzes tage ûns ze gemeinen dingstette bringent
gen Gonten dem vorgenannten Bueler umbe sine ansprache da ze antwûrtenne, als
zwischent ûch und ûns gewonlich ûnd och verschriben ist. Er vindet ouch denne sich
uff dien selben dingstetten als recht ist, dz die sache nit dar hoeret des
geniesse der selbe von Zeiningen, als verre rechte verde finde. Ûwer verschriben
antwûrte har umbe. Gott stäte ûwer ere, ûns gebietent. Datum die beatorum
Philippi et Jacobi apostolorum anno Domini m cccc xi
Der propste
und capitel ze Inderlappen